I dag vedtog Finansudvalget, at danskerne næste år skal betale 574 kroner mindre i licens til DR, så medielicensen for 2020 bliver 1.353 kroner. Socialdemokratiet fik støtte fra V, LA og DF, mens regeringens støttepartier R, SF og Enhedslisten sammen med Alternativet, stemte imod aktstykket.

»Vi har en regering, vi ikke kan stole på. Og som har ualmindelig travlt med at gennemføre den tidligere regerings politik«, siger Jens Rohde, de radikales medieordfører.

»Og det til trods for, at alle partierne bag forståelsespapiret er imod den tidligere kulturpolitik. Og det til trods for, at vi har haft forhandlinger og en forståelse med kulturminister Joy Mogensen om, hvordan vi kunne afværge besparelserne for DR og finde en licens, der var progressiv (indkomstafhængig, red.). Alt det har været spild af tid«.